Vilnius, 2019 m. vasario 21 d.

**Tvarus energijos vartojimas: Lietuvos verslai seka pasaulines tendencijas**

**Tvaraus gyvenimo principams vis giliau įsitvirtinat į kasdienę rutiną, neatsilieka ir verslas. Čia tendencijas diktuoja tvarius energijos sprendimus priėmusios pasaulinės įmonės. „Facebook“ paskelbė, kad savo duomenų centrams elektros energiją planuoja tiekti tik iš atsinaujinančių šaltinių, o šios socialinių tinklų milžinės pėdomis seka ir tokie automobilių gamintojai, kaip „BMW“, „Renault Nissan“ ir „Honda“. Pasak Lietuvos atsinaujinančių išteklių energetikos konfederacijos (LAIEK) prezidento Martyno Nagevičiaus, pasaulinės tendencijos vis labiau ima atsispindėti ir Lietuvos verslo sektoriuje.**

Sausio pabaigoje „Bloomberg New Energy Finance“ pranešė, kad 2018 m. pasaulio korporacijos iš atsinaujinančių išteklių pagrindu elektros energiją gaminančių įmonių įsigijo rekordinį kiekį „žaliosios energijos“ – 13,4 gigavatų (GW) – ir padvigubino praėjusių metų skaičius.[[1]](#footnote-1)

**Investuoja į „žaliąją energiją“**

Nors, pasak M. Nagevičiaus, Lietuvoje žymesnių pavyzdžių apie ilgalaikius kontraktus tarp didžiųjų įmonių ir iš atsinaujinančių išteklių elektrą gaminančių tiekėjų nėra, ši pasaulinė tendencija pamažu ryškėja ir mūsų šalyje: „Vis dažniau pastebime, kad įmonės pačios investuoja į saulės jėgaines, įrengiamas ant įmonei priklausančių pastatų. Tokių atvejų itin padaugėjo Lietuvos verslo paramos agentūrai paskelbus paramą verslui pagal patvirtintą priemonę „Atsinaujinantys energijos šaltiniai pramonei LT+“. Per 2018 m. saulės elektrinių galia išaugo daugiau nei 20 % – nuo 74,22 iki 90,28 megavatų.“

Saulės energiją savo veiklai naudoja ir prekybos tinklas „Lidl“ – saulės baterijos įrengtos trijose tinklo parduotuvėse Vilniuje, Kaune ir Šiauliuose. Parduotuvėse, kuriose įrengtos saulės baterijos, taip pat veikia ir elektromobilių įkrovimo stotelės. Pasak „Lidl Lietuva“ Centrinės tarnybos vadovo Mariaus Kybarto, tai – ne vienintelis tvarus energijos vartojimo būdas šiame tinkle. „Tauragėje įsikūrusioje parduotuvėje įrengta geoterminio šildymo sistema, o logistikos centras ir didžioji dauguma mūsų parduotuvių visoje Lietuvoje įvertinti EDGE žaliųjų pastatų sertifikatu, kuris patvirtina, kad pastatai energiją naudoja efektyviai ir yra draugiški aplinkai. Energijos suvartojimą sumažinti leidžia ir LED apšvietimas, rekuperacinė vėdinimo sistema bei šilumos siurbliai, leidžiantys reguliuoti temperatūrą. Net pirmųjų parduotuvių statybų metu jau naudotos naujausios technologijos, leidžiančios sumažinti tiek energijos vartojimą, tiek neigiamą poveikį aplinkai.“

**Vartojimą stebi nuolat**

2017 m. „Eurobarometro“ atlikto tyrimo duomenimis[[2]](#footnote-2), net 94 % europiečių įsitikinę, kad labiausiai aplinką teršiantys verslai turi būti drausminami. Pasak M. Nagevičiaus, mūsų šalyje energijos ir taršos mokesčiai, lyginant su Vakarų valstybėmis, yra kur kas mažesni. „Lietuvoje įstatymu nustatytos tik taršos normos – jų neviršijus, bauda negresia. Vadinasi, jei momentinė tarša neviršija nustatytų normų, didelis energijos suvartojimas įmonei jokiomis baudomis atsigręžti negali – tai rodo, kad ekologinio sąmoningumo mums dar reikia pasimokyti“, – teigia LAIEK prezidentas.

„Lidl Lietuva“ Centrinės tarnybos vadovas M. Kybartas tikina, kad siekiant sumažinti energijos vartojimą ilguoju laikotarpiu, rodiklius reikia stebėti nuolat: „Sunaudojamos energijos kiekius nuolat stebime ir analizuojame. Jei sąnaudos išauga, ieškome priežasčių, kodėl taip atsitiko, ir sprendimų, kurie padėtų tas sąnaudas sumažinti. Taip buvo priimtas ir sprendimas pusvalandį prieš parduotuvės atidarymą, kol vyksta pasiruošimo darbai, apšvietimą parduotuvėse naudoti taupymo režimu.“

Ar tvarūs sprendimai daro įtaką vartotojams? „JAV ir Vakarų Europoje – tikrai taip. Lietuvoje kol kas į ekologinį pagaminto produkto ar parduotos paslaugos pėdsaką dėmesį kreipia dar labai nedidelė dalis vartotojų. Tačiau tikiu, kad augant visuomenės ekologiniam sąmoningumui, ši situacija ateityje pasikeis“,– sako M. Nagevičius.

**Daugiau informacijos:**

Valdas Lopeta

UAB „Lidl Lietuva“

Korporatyvinių reikalų ir komunikacijos departamento vadovas

Tel. +370 5 267 3205, mob. tel. +370 647 78866

[valdas.lopeta@lidl.lt](mailto:valdas.lopeta@lidl.lt)

1. <https://about.bnef.com/blog/corporate-clean-energy-buying-surged-new-record-2018/> [↑](#footnote-ref-1)
2. <http://ec.europa.eu/commfrontoffice/publicopinion/index.cfm/ResultDoc/download/DocumentKy/81259> p.18 [↑](#footnote-ref-2)